CELEX: 32017D1014
Language: et
Date: 2017-06-15 00:00:00
Title: Komisjoni rakendusotsus (EL) 2017/1014, 15. juuni 2017, laste ohutuse tagamiseks välgumihklitele esitatavaid nõudeid käsitleva Euroopa standardi EN 13869:2016 ja imikukandekotte käsitleva Euroopa standardi EN 13209-2:2015 viidete avaldamise kohta Euroopa Liidu Teatajas Euroopa Parlamendi ja nõukogu direktiivi 2001/95/EÜ kohaselt (EMPs kohaldatav tekst )

16.6.2017   
            
            
               ET
            
            
               Euroopa Liidu Teataja
            
            
               L 153/36
            
         KOMISJONI RAKENDUSOTSUS (EL) 2017/1014,
   15. juuni 2017,
   laste ohutuse tagamiseks välgumihklitele esitatavaid nõudeid käsitleva Euroopa standardi EN 13869:2016 ja imikukandekotte käsitleva Euroopa standardi EN 13209-2:2015 viidete avaldamise kohta Euroopa Liidu Teatajas Euroopa Parlamendi ja nõukogu direktiivi 2001/95/EÜ kohaselt
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 3. detsembri 2001. aasta direktiivi 2001/95/EÜ üldise tooteohutuse kohta, (1) eriti selle artikli 4 lõike 2 esimest lõiku,
   ning arvestades järgmist:
   
               (1)
            
            
               Direktiivi 2001/95/EÜ artikli 3 lõike 1 kohaselt võivad tootjad turule lasta ainult ohutuid tooteid.
            
         
               (2)
            
            
               Direktiivi 2001/95/EÜ artikli 3 lõike 2 teise lõigu kohaselt tuleb toode lugeda asjakohaste riiklike standarditega reguleeritavate ohtude ja ohukategooriate osas ohutuks, kui ta vastab vabatahtlikele siseriiklikele standarditele, millega on üle võetud Euroopa standardid, mille viitenumbrid on komisjon avaldanud Euroopa Liidu Teatajas vastavalt kõnealuse direktiivi artiklile 4.
            
         
               (3)
            
            
               Direktiivi 2001/95/EÜ artikli 4 lõike 1 kohaselt töötavad Euroopa standardiorganisatsioonid Euroopa standardeid välja komisjoni antud volituste alusel.
            
         
               (4)
            
            
               Direktiivi 2001/95/EÜ artikli 4 lõike 2 kohaselt peab komisjon nende standardite viited avaldama.
            
         
               (5)
            
            
               23. aprillil 2008 võttis komisjon vastu otsuse 2008/357/EÜ (2) ja 7. juunil 2008 andis komisjon Euroopa Standardikomiteele (CEN) volituse M/427 seoses lastekindlatele tulemasinatele kehtestatud nõuetega.
            
         
               (6)
            
            
               Volituse M/427 alusel võttis Euroopa Standardikomitee vastu standardi EN 13869:2016 „Välgumihklid. Laste ohutust tagavad nõuded. Ohutusnõuded ja katsemeetodid“. Standard EN 13869:2016 vastab volitusele M/427 ja direktiivis 2001/95/EÜ sätestatud üldisele ohutusnõudele. Selle standardi viide tuleks seepärast avaldada Euroopa Liidu Teatajas.
            
         
               (7)
            
            
               16. detsembril 1997 andis komisjon Euroopa Standardikomiteele ja Euroopa Elektrotehnika Standardikomiteele (Cenelec) volituse M/264 lapsehooldustarvete ohutuse valdkonnas.
            
         
               (8)
            
            
               Volituse M/264 alusel võttis Euroopa Standardikomitee vastu standardi EN 13209-2:2015 „Lastele kasutamiseks ja laste hooldamiseks mõeldud tooted. Kandekotid. Ohutusnõuded ja katsemeetodid. 2. osa: pehmed kandekotid“. Standard EN 13209-2:2015 vastab volitusele M/264 ja direktiivis 2001/95/EÜ sätestatud üldisele ohutusnõudele. Selle standardi viide tuleks seepärast avaldada Euroopa Liidu Teatajas.
            
         
               (9)
            
            
               Käesoleva otsusega ettenähtud meetmed on kooskõlas direktiivi 2001/95/EÜ alusel moodustatud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   
      Euroopa Liidu Teataja C-seerias avaldatakse järgmiste standardite viited:
   
               a)
            
            
               EN 13869:2016 „Välgumihklid. Laste ohutust tagavad nõuded. Ohutusnõuded ja katsemeetodid“;
            
         
               b)
            
            
               EN 13209-2:2015 „Lastele kasutamiseks ja laste hooldamiseks mõeldud tooted. Kandekotid. Ohutusnõuded ja katsemeetodid. 2. osa: pehmed kandekotid“.
            
         Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 15. juuni 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 11, 15.1.2002, lk 4.
   
      (2)  Komisjoni 23. aprill 2008. aasta otsus 2008/357/EÜ laste ohutust tagavate konkreetsete nõuete kohta, millele Euroopa Parlamendi ja nõukogu direktiivi 2001/95/EÜ kohaselt peavad vastama Euroopa tulemasinate standardid (ELT L 120, 7.5.2008, lk 11).